**ЧЕТВОРОГОДИШЊИ ПЛАН РАДА**

 **РВАЧКОГ САВЕЗА БЕОГРАДА**

 Као дугогодишњи спортски радник, и у последња два мандата као Председник Рвачког савеза Београда, увидео сам шта треба побољшати у раду савеза, како би савез наставио да иде у добром смеру, како је ишао и последњих осам година. Много тога је учињено у претходне четири године како би се наш спорт и статус нашег савеза котирао високо на лествицама, градских и Општинских управа, које данас имају тотално другачији поглед на наш рад, од оног какав су имали од почетка формирања нашег савеза. Сама чињеница која на то указује, јесте да је буџет савеза наставио да се увећава из године у годину, као и спортски резултати Београдских рвача које су постизали у овом периоду. Урађено је још пуно тога што је унапредило рад РСБ-а, али све што је урађено биће изнешено у у извештају о раду, тако да се овде не би пуно освртао на тај део, јер је овде тема план рада савеза у наредне четири године који треба да спроведемо.

 У наредном периоду, који нам предстоји, радићемо на томе да се омасови база из које ће квалитетним радом изникнути нови будући шампиони. Гледаћемо да помогнемо „Малим“ клубовима, како би што пре стали раме уз раме са „Великима“, и како би и они што пре створили репрезентативне кадрове. Уколико на тај начин успемо да проширимо конкуренцију, биће боље за све. Радићемо на јединству Београдских клубова, јер само заједничким радом можемо ићи напред и у нове победе. Заложићемо се да комисије савеза раде ревносније, и да у свом кругу деловања заинтересују све клубове, како би клубови у својим редовима, а уз помоћ комисија, правили нове тренере, судије и медицинске раднике у спорту. Поред тога што се буџет сваке године повећавао до сада ми ћемо остати на истом курсу и радити на још већем повећању буџета, јер ова средства нису довољна да би испоштовали све планове које смо зацртали за наредне четири године. Трудићемо се да се обезбеди неопходна опрема за рад и спровођење рвачких тренинга и да клубовима обезбедимо поред редовних средстава за школе спорта и неопходну опрему. Радићемо на томе да помогнемо да се клубови РСБ-а боље котирају у локалним самоуправама, и да од својих Општина вуку значајнија финансијска средства. Наш рад ће се заснивати и на добрим односима са РСС и на доброј сарадњи са РСВ и са РСЦС, кроз заједничке пројекте, припреме спортиста, семинаре и разне едукације тренера, судија и свих спортских радника, као и заједничким радом у организацијама великих такмичења од чега ће и клубови РСБ-а и њихови чланови, остварити одређену добит. Планирано је да Београдски клубови буду организатори великог броја међународних турнира, које помаже град Београд и да им РСБ помогне у организацији за све шта им је потребно. Радићемо на унапређењу Београдских судија , као и на стварању нових. Планирано је учешће Београдских клубова на позивне међународне турнире где би на већину ишли као екипа Београдског савеза, а што би и било финансирано од стране савеза. Планирано је да се помогне учешће наших најбољих такмичара на великим међународним такмичењима и на припремама уколико ту обавезу не преузме РСС. Након добрих резултат, који су остварени у слободном стилу и у рвању за жене, трудићемо се да још више унапредимо ове стилове. Нећемо запоставити ни неолимпијске стилове рвања.

 У наредне четири године идемо заједно, од управљачких органа савеза, преко спортских стручњака, па све до такмичара свих узраста, сложно у нове победе. Заједничким радом можемо постићи много, што смо и показали у предходне четири године. Наставимо још јаче, јш слпжније, братски, без клубашких боја, сви за наш град, сви за наш Београд, сви за нашу Србију.

Београд, 02.01.2024. Далибор Перовић